Ռաուլ Կաստրոն խոստացել է հեռանալ հաջորդ ապրիլին
Կուբայի նախագահ Ռաուլ Կաստրոն խոստացել է հեռանալ իշխանությունից եկող ապրիլ ամսին: Ռաուլ Կաստրոյի իշխանության հեռացմամբ կդադարի Կաստրոյի ընտանիքի շուրջ 60 ամյա կառավարումը Կուբայում:
Կուբայի նախագահ Ռաուլ Կաստրոն հայտարարել է, որ նախատեսում է զբաղեցնել պաշտոնը մինչև եկող ապրիլ, որից հետո կհեռանա իշխանությունից: Այս ժամկետը երկու ամսով ավելի երկար է, քան նախատեսված էր նախկինում: Չնայած դրան՝ Ռաուլ Կաստրոյի իշխանությունից հեռացումը կազդարարի Կաստրոների ընտանիքի արդեն շուրջ 60 ամյա կառավարման ավարտը Կուբայում: Կուբայի խորհրդարանը օրերս հավանության արժանացրեց Ռաուլ Կաստրոյի իշխանության երկարացումը մինչև ապրիլի 19-ը՝ կապված Իրմա փոթորկի հետևանքների վերացման հետ: Մինչև ապրիլ ամիսը 86-ամյա առաջնորդը կշարունակի ղեկավարել ազդեցիկ պետական խորհուրդը: Սպասվում է, որ երկրի 57 ամյա փոխնախագահ Միգել Դիազ Քանելը կգլխավորի երկիրը Կաստրոյի հեռանալուց հետո: Ռաուլ Կաստրոն կշարունակի գլխավորել Կարիբյան երկրների կումունիստական կուսակցությունը: Կաստրոների իշխանությունը Կուբայում սկիզբ է առել 1959 թվականի հեղափոխությունից: Ֆիդել Կաստրոն, ով մահացավ անցյալ տարի, 2008 թվականին իշխանությունը փոխանցեց իր եղբորը՝ Ռաուլին: Փոխնախագահ Քանելը խոստացել է շարունակել Ռաուլ Կաստրոյի քաղաքականությունը, պահպանել պլանային տնտեսության և միակուսակցական համակարգի գերիշխանությունը և կառավարության կոշտ վերահսկողությունը Կուբայի հասարակական կյանքում: